Die vorige keer toe Zwelithini sy manskappe as ’n (retoriese) wapen ingespan het, was op 4 Julie, toe hy op ’n imbizo van die Zoeloevolk gewaarsku het dat
die miljoene hektaar vrugbare aarde wat danksy ’n pakt tussen die Nasionale Party en die Zoeloes besit word deur die Ingonyama-trust, nie onderwerp durf word aan grondhervorming nie. Die omstrede ooreenkoms oor Zoeloestamgrond, wat op 24 April 1994 gesluit is, het die weg gebaan vir die Inkatha-Vryheidsparty om aan die verkiesing drie dae later deel te neem. Verlede jaar het ’n hoëvlakpaneel onder Kgalema Motlanthe aanbeveel die trustakte moet gewysig word, want die hoofmanne saai amok. Zwelithini, wat rondry in ’n swart BMW 7-reeksmodel met die nommerplaat HM1, kon sy ore nie glo nie.
“Dalk het die tyd gekom vir KwaZulu-Natal om sy grense te sluit en sy eie sake te bestuur. Ek het mnr. Ramaphosa gewaarsku – as die regerende party moet hulle nie die fout maak om die Zoeloes se grond weg te vat nie, want alle hel sal losbars,” het Zwelithini in Julie gesê.
Vandag is die koning egter allermins veglustig: Vandag word sy krygers as ’n gebaar van kameraadskap aangebied aan beleggers soos Arnold Zulman, wat ook ’n gas van Buthelezi is, wat dalk vrees dat hul fabrieke genasionaliseer sal word saam met wat ook al anders die regering onteien wanneer hy weldra die kans kry.
Dit is nie ’n dag vir oorlogspraatjies nie. In helder rooi en swart doeke, krale in geel, pienk en groen, noupassende Europese pakke en ontwerpersonbrille is ons hier om die 90ste verjaardag te vier van ’n kolos van die politieke landskap, prins Mangosuthu Buthelezi.
Van vroegdag af het die BBP’s stilgehou. ’n Swart Audi se bestuurder het ’n umqhele op sy kop, die bokvelbandjie wat wys hy is ’n getroude Zoeloeman. Prinses Nonjabula Nobutleeh, ’n kleindogter van Us’ngaye, soos Buthelezi ook heet, dring daarop aan dat ek by haar en haar ma op die koninklike familie se stoele kom sit.
Sy het ’n klein Twitter-storm ontketen deur haar te klee in ’n ibheshu, die kalfsvelrompie wat Zoeloemans gewoonlik dra, sodat “Zoeloemeisies met verskillende genders nie die verkeerde maat lok nie”.
Agterna het sy aan haar 52 800 volgelinge op Instagram by ’n foto van haarself gesê: “Ek sal so graag wil sien dat meer van julle jul kultuur koester en ek sal werk om te verseker dat die koninkryk van die Zoeloes ’n veilige plek is vir Zoeloemeisies met verskillende genders.”
Heelwat ander mooi dinge word op die dag gesê oor haar oupa – oor “Gatsha”, wat nou “Shenge” is, ’n naam wat in helder kleure hier pryk op die romp van ’n ululerende vrou in die ewige geskaaf van modernisering teen tradisie wat Suid-Afrika kenmerk.
In sy samevatting van die huldeblyke aan Buthelezi het prof. Otty Nxumalo, ’n koerantman en selfverklaarde skepper van Zoeloe-neologismes, eers uit Psalm 103 aangehaal oor die Here se “goedertierenheid oor die wat Hom vrees” en toe voortgegaan oor Buthelezi: “Hy is skrywer, digter, musikant, filantroop, sosioloog, politikus, kunstenaar. Hy is onverdrote, veerkragtig, vergewensgesind, ’n motiveerder, ’n inspireerder, ’n versoener. Hy is reguit.”
Zuma sê Buthelezi se Engels “is so groot soos dié van regsgeleerdes”, hy is ’n “leier en ’n vaderfiguur”, hy “berispe dié wat met disrespek optree” (lees: die EFF) – en hy het “nooit uitverkoop aan die Boere nie”.
Hy lê klem op sy diens aan die Buthelezi-stam, waarvan hy op 25 al hoofman geword het, en die Zoeloevolk.
Oor die huwelik tussen sy ma en sy pa, iNkosi Mathole Buthelezi, wat die destydse koning se tradisionele eerste minister was, sê hy: “Die seun uit hul huwelik moes ’n eeue oue wond heel. Ek is gebore met die voorafbestemde lot om die Zoeloevolk te dien en sy oorlewing, eenheid en krag te verseker.” En oor sy diens tydens apartheid in ’n Bantoestan-regering, waarvoor hy soveel hoon moes verduur, sê hy hy is gekies om dit te doen om “die stelsel van binne af te ondermyn”.
“Prins Buthelezi is nie net my leier en kollega nie, hy is ook ’n groot Christen en baie trots op sy Zoeloekultuur. Hy is ’n trotse oupa, pa en liefdevolle man vir sy vrou, prinses Irene,” sê Van der Merwe agterna aan Rapport.
“Vir my het hy geleenthede gebied wat ek nooit elders sou kry nie. Hy moedig mens altyd aan om nuwe dinge te leer. Ek het al deur die wêreld saam met hom gereis en selfs vir prins Harry van Brittanje saam met hom ontmoet.
“Maar die grootste lesse wat ek by prins Buthelezi geleer het, is dat jy nooit jou beginsels in politiek moet prysgee nie. Moenie bang wees om te veg vir wat reg is nie, al sou dit jou ongewild maak.”
Van der Merwe sê haar leier het ’n “baie duur prys betaal omdat hy nie die ANC se gewapende stryd en sanksies teen Suid-Afrika wou ondersteun nie”.